Sayo na gamit na himo sa Bulusan, an antipara (retrato sa ibaba, wala) san parabuso. An mga kada’ilan, kabuka na salming na initso patalimon sa duwa na mata, ispalto basi kumupot an salming sa kahoy, lastiko na pangsul’ot san antipara, nan an hurmahan o frame na kahoy. Bagaw san bespren ko, an kaniya giloy, naiimod niya kun naghihingpit sin antipara, sa diri nagkakadali na pag-ukit basi diri mabuong, gamit hamok an saday na kutsilyo. Mas delikado man nag’ud ini kun ikumparar sa pana, na himo man sa kamot, o sa iba pa, sugad san yugo, arado, surod, nan takuban san sundang.
Uyagan man na popular sadto an turumpo (retrato sa itaas, to’o). An kalalakin’an, batog na saragday hanggan mga soltero, namagturumpo. An kabataan, an turumpo wara sin pakò; an iburungkog, parte na mismo san turumpo. An gahoy sini, pinadlungan. Kun sa panabot mo dakô ka na, mararaw’ay ka na mag-uyag sin pinadlungan.
An pako san turumpo, an tisadayi, badi dos pulgada. An tidaku’i, badi tres; depende sa kadako san turumpo. Ini na mga pako, hinahanap sa mga taguán, badi mga taklaon na ginabot sa dati na kada’ilan san balay, o sa dati pa na turumpo. Kaya badi sadto, an pako, diri basta-basta intatapok; inhahanip basi magamit gihapon. Kun mahimo turumpo, pwede man mamili sin kahoy. An biyawas, mahunit nan mahagungon kun nataririk. An langka, naruyagan kay dulaw an kolor. Sugad man hamok ada ini san mga asuwang na pareho kura Harry Potter: namili sin kadailan sa kanira wand, inkakarkolo kun arin an mayad nan maruyagan san pulso.
Kun napili na an kadako san turumpo nan san kahoy na gagamiton, mabatog na an paghingpit. Nakuwa sin bagol, mas mayad kun lobot basi lapnad. Nakadto sa sirong, tinutusok an sundang sa harigi na kahoy, nan ini-itsuhan na an turumpo, gamit an bagol na dat-ulan. Natitimbang an itso, nasasarama, sa paagi hamok sin pataririk sa kamot nan paghuru-himunta. Pagkahuman san turumpo, nakadto sa tinampo nan hinahasa sa ispalto an pako basi tumarais. An ultimo na parte, an pagtu’ig, na pagbungkog, diri naglulukso o nagsasayaw an turumpo. Kaipuhan tindido, na kaya saluhon o pataririkon sa kamot. May torneo sin turumpo: an burungkugan. Suru-salyo pagbungkog sa turumpo san kakontra, hanggan sa may maraot sa kadaghan san kagnot nan kal’it. Kun nalangkag kay awat an resulta, kinakadali na sa paratuk: hinig’tan an turumpo san haga, na salyu’an gihapon pagkastigo sa turumpo. Kun raot na an turumpo, nahimo, nahingpit gihapon.
An sangá-sanga san salbatana, naagi man sin pangsadiri na hingpit. An sanga-sanga ko sadto, himo man sa langka. Mayon pa sin himuntahan sa butnga san sanga. San magritayr ako panalbatana, nalingling na ako kun diin kabutangan an ako salbatana. Basi pa kun an naka-eredar in-gagamit pa yadto hanggan niyan.
An kinamot na paghimo, diyo an nahihimo. Di’ man ini tanto sadto, kun iisipon na an turumpo na inhihingpit, para man hamok kun Nono. An kauyag niya, mapahimo man sa ama o ama’on. Mayon man sin inkikila na abilidad san parahimo, na ma’o an inbabalik-balikan san nagpapahimo.
Sa panahon san bag’o na dalagan san mga ekonomiya, may mga nangapital sin ideya na mas daghan nganyan an mahihimo kun mayon sin hurma’an na pagbabasehan san inhihimo. Mas produktibo nganyan an pabrika o makina, kaysa kamot. Ungod man ini. Para kay, kun papili’on, mas gusto ko himu’an sin buradol an kakila ko, kaysa bakalan sin daan himo. Kay intero na bagay, may data sa pangaipo, nan data pa na lain.
_____________________
San sayo na taon, nakabutang sa balita an mga kadaanan na sakayan san Benesya sa Italya, an bagaw gondola. Namahalan na sira san tradisyunal na kahoy na gamit, kaya mayad nganyan, ipahimo sa pabrika, gamitan sin plastik, mahunit pa. Sa mga Hapon daghan an tradisyon sa bado nan gamit. Niyan nganyan, daghanon na an gamit na hinimo sa pabrika, sa padaraghanan. Kun sadto an data sini, sa pangaipo nan estetiko, niyan, para na hamok sa pangaipo. Sugad man ada ini san nangyari san mga edipisyo dini sa Bulusan, batog sa eskwelahan na Gabaldon, an munisipyo, nan san arin yadto, an patio sa may kampanaryo. Dara san pangaipo sin pondo, kredito o karuyagon sin bag’o, pinasepara an manungod sa iba pa na pangaipo.
war_Latn ceb_Latn war_Latn war_Latn war_Latn war_Latn ceb_Latn unk ceb_Latn